LT Europos Sąjungos oficialusis leidinys L 190/73

KOMISIJOS ĮGYVENDINIMO SPRENDIMAS

2011 m. liepos 19 d.

kuriuo pripažįstama, kad schema „Roundtable of Sustainable Biofuels ES RED“ tinka atitikčiai Europos Parlamento ir Tarybos direktyvose 2009/28/EB ir 2009/30/EB nustatytiems tvarumo kriterijams įrodyti

(2011/435/ES)

EUROPOS KOMISIJA,

atsižvelgdama į Sutartį dėl Europos Sąjungos veikimo,

atsižvelgdama į 2009 m. balandžio 23 d. Europos Parlamento ir Tarybos direktyvą 2009/28/EB dėl skatinimo naudoti atsinaujinančių išteklių energiją, iš dalies keičiančią bei vėliau panaikinančią Direktyvas 2001/77/EB ir 2003/30/EB (1), ypač į jos 18 straipsnio 6 dalį,

atsižvelgdama į 1998 m. spalio 13 d. Europos Parlamento ir Tarybos direktyvą 98/70/EB dėl benzino ir dyzelinių degalų (dyzelino) kokybės (2) su pakeitimais, padarytais Direktyva 2009/30/EB (3), ypač į jos 7c straipsnio 6 dalį,

pasikonsultavusi su Direktyvos 2009/28/EB 25 straipsnio 2 dalimi įsteigtu patariamuoju komitetu,

kadangi:

(1) direktyvomis 2009/28/EB ir 2009/30/EB nustatomi biodegalams taikomi tvarumo kriterijai. Kai daroma nuoroda į Direktyvos 2009/28/EB 17 ir 18 straipsnius bei V priedą, tai turėtų būti suprantama kaip nuoroda ir į panašias Direktyvos 2009/30/EB 7a, 7b ir 7c straipsnių bei IV priedo nuostatas;

(2) kai 17 straipsnio 1 dalies a, b ir c punktuose nurodytais tikslais reikia atsižvelgti į biodegalus ir skystuosius bioproduktus, valstybės narės reikalauja, kad ūkio subjektai įrodytų, kad biodegalai ir skystieji bioproduktai atitinka Direktyvos 2009/28/EB 17 straipsnio 2–5 dalyse nustatytus tvarumo kriterijus;

(3) Direktyvos 2009/28/EB 76 konstatuojamojoje dalyje teigiama, kad reikėtų vengti užkrauti nepagrįstą naštą pramonei ir kad savanoriškomis schemomis galima padėti sukurti veiksmingus sprendimus, kuriais būtų galima įrodyti atitiktį šiems tvarumo kriterijams;

(4) Komisija gali nuspręsti, kad savanoriška nacionaline ar tarptautine schema įrodoma, kad biodegalų siuntos atitinka Direktyvos 2009/28/EB 17 straipsnio 3–5 dalyse nustatytus tvarumo kriterijus, arba kad tos direktyvos 17 straipsnio 2 dalies tikslais savanoriškos nacionalinės ar tarptautinės schemos išmetamųjų šiltnamio efektą sukeliančių dujų kiekio sumažinimui įvertinti duomenys yra tikslūs;

(5) Komisija tokią savanorišką schemą gali pripažinti 5 metams.

(6) jeigu ūkio subjektas pateikia įrodymų ar duomenų, gautų pagal Komisijos pripažintą schemą, atsižvelgdama į pripažinimo sprendimo taikymo sritį, valstybė narė nereikalauja, kad tiekėjas pateiktų papildomų įrodymų, kad laikomasi tvarumo kriterijų;

(7) schema „Roundtable of Sustainable Biofuels ES RED“ (toliau – RSB ES RED) Komisijai pateikta 2011 m. gegužės 10 d. kartu su prašymu ją pripažinti. Schema gali būti taikoma visame pasaulyje ir apimti įvairius biodegalus. Pripažinta schema bus paskelbta skaidrumo platformoje, sukurtoje pagal Direktyvą 2009/28/EB. Komisija atsižvelgs į neskelbtinos verslo informacijos slaptumą ir gali nuspręsti paskelbti tik dalį schemos;

(8) įvertinus schemą RSB ES RED nustatyta, kad ji tinkamai apima Direktyvos 2009/28/EB tvarumo kriterijus, ir kad joje taikomas masės balanso metodas, atitinkantis Direktyvos 2009/28/EB 18 straipsnio 1 dalies reikalavimus;

(9) įvertinus schemą RSB ES RED nustatyta, kad ji atitinka tinkamus patikimumo, skaidrumo ir nepriklausomo audito standartus, taip pat Direktyvos 2009/28/EB V priede nustatytus metodikos reikalavimus;

(10) į jokius papildomus schemoje RSB ES RED numatytus tvarumo aspektus priimant šį sprendimą neatsižvelgta. Šie papildomi tvarumo kriterijai nėra privalomi siekiant įrodyti, kad laikomasi Direktyva 2009/28/EB nustatytų tvarumo reikalavimų. Europos Komisija gali vėlesniame etape pateikti nuomonę, ar schemos duomenys taip pat tikslūs siekiant pateikti informaciją apie priemones, kurių imtasi Direktyvos 2009/28/EB 18 straipsnio 4 dalies antros pastraipos antrame sakinyje nurodytais klausimais,

PRIĖMĖ ŠĮ SPRENDIMĄ:

1 straipsnis

Savanoriška schema „Roundtable of Sustainable Biofuels ES RED“, kurią iš dalies pripažinti prašymas Komisijai pateiktas 2011 m. gegužės 10 d., galima įrodyti, kad biodegalų siuntos atitinka Direktyvos 2009/28/EB 17 straipsnio 3 dalies a, b ir c punktuose ir 17 straipsnio 4 ir 5 dalyse ir Direktyvos 98/70/EB 7b straipsnio 3 dalies a, b ir c punktuose ir 7b straipsnio 4 ir 5 dalyse nustatytus tvarumo kriterijus. Schemoje taip pat yra tikslūs duomenys Direktyvos 2009/28/EB 17 straipsnio 2 dalies ir Direktyvos 98/70/EB 7b straipsnio 2 dalies tikslais.

Be to, ją galima naudoti siekiant įrodyti, kad laikomasi Direktyvos 2009/28/EB 18 straipsnio 1 dalies ir Direktyvos 98/70/EB 7c straipsnio 1 dalies nuostatų.

2 straipsnis

1. Sprendimas galioja 5 metus. Jeigu po to, kai priimamas Komisijos sprendimas, schemos turinys pakeičiamas taip, kad gali pasikeisti pagrindas, kuriuo remiantis priimtas šis sprendimas, apie tokius pakeitimus nedelsiant pranešama Komisijai. Komisija įvertina pakeitimus, apie kuriuos jai pranešta, siekdama nustatyti, ar schema vis dar tinkamai apima tvarumo kriterijus, dėl kurių buvo pripažinta.

2. Jeigu aiškiai įrodoma, kad schemoje neįgyvendinti aspektai, dėl kurių priimtas šis sprendimas, arba jeigu nustatomas rimtas su tais aspektais susijęs struktūrinio pobūdžio pažeidimas, Komisija pasilieka teisę atšaukti savo sprendimą.

3 straipsnis

Šis sprendimas įsigalioja praėjus 20 dienų po jo paskelbimo Europos Sąjungos oficialiajame leidinyje.

Priimta Briuselyje 2011 m. liepos 19 d. Komisijos vardu Pirmininkas José Manuel BARROSO

(1) OL L 140, 2009 6 5, p. 16.

(2) OL L 350, 1998 12 28, p. 58.

(3) OL L 140, 2009 6 5, p. 88.